钦定古今图书集成/明伦汇编/氏族典/第152卷 > 袁枢
## 钦定古今图书集成/明伦汇编/氏族典/第152卷 > 袁枢

按《宋史袁枢传》：枢字机仲，建之建安人。试礼部词赋
第一人，调温州判官。乾道七年，除太学录，求外补，出
为严州教授。枢常喜诵司马光《资治通鉴》，苦其浩博，
乃区别其事而贯通之，号《通鉴纪事本末》。迁太府丞，
权工部郎官，累迁兼吏部郎官，迁军器少监，除提举
江东常平茶盐，改知处州。赴阙奏事，言“威权在下则
主势弱，故大臣逐台谏以蔽人主之聪明；威权在上
则主势强，故大臣结台谏以遏天下之公议。”除吏部
员外郎，迁大理少卿，贬两秩。光宗受禅，叙复元官，知
常德府。宁宗登位，擢右文殿修撰、知江陵府。开禧元
年卒。